Agostino Cacciavillan

Mons. **Agostino** kardinál **Cacciavillan** (* 14. august 1926, Valdagno, Taliansko† 5. marec 2022, Vatikán) bol taliansky rímskokatolícky kňaz, biskup a od roku 2001 kardinál. V rokoch 1959 až 1998 pôsobil v diplomatických službách Svätej stolice. V roku 1998 mu boli udelené tituly arcibiskupa a apoštolského nuncia. V rokoch 1976 až 1998 pôsobil ako apoštolský pronuncius v Keni, Indii, Nepále a Spojených štátoch. Následne v rokoch 1998 až 2002 pracoval v Rímskej kúrii ako prezident Správy dedičstva Apoštolskej stolice.

## Životopis
Narodil sa 14. augusta 1926 v meste Valdagno, mal 8 súrodencov. Študoval v seminári vo Vicenze a 26. júna 1949 bol vysvätený za kňaza. Tri roky pôsobil ako kaplán a potom získal licenciát zo spoločenských vied na Pápežskej Gregoriánskej univerzite a na Univerzite Sapienza doktorát z práva. V rámci prípravy na kariéru diplomata absolvoval v roku 1957 štúdium na Pápežskej cirkevnej akadémii.

V roku 1959 vstúpil do diplomatických služieb Svätej stolice. Pôsobil ako tajomník apoštolskej nunciatúry na Filipínach (19601964), apoštolskej nunciatúry v Španielsku (19641968) a apoštolskej nunciatúry v Portugalsku (1968). V rokoch 1969 až 1974 pracoval na štátnom sekretariáte vo Vatikáne, kde bol aj vedúcim Úradu pre informácie a dokumentáciu. 26. augusta 1973 bol povýšený do hodnosti čestného preláta.

## Biskup
Dňa 17. januára 1976 ho pápež Pavol VI. vymenoval za apoštolského pronuncia v Keni a apoštolského delegáta na Seychelách, ako aj za titulárneho arcibiskupa Amiterna. Biskupské svätenie prijal 21. februára v Bazilike svätého Petra. Hlavným svätiteľom bol kardinál Jean-Marie Villot, spolusvätiteľmi boli arcibiskup Duraisamy Simon Lourdusamy a biskup Carlo Fanton.

Počas pôsobenia ako apoštolský pronuncius v Keni pôsobil aj ako stály pozorovateľ v Programe OSN pre životné prostredie a Programe OSN pre ľudské sídla. Dňa 9. mája 1981 bol menovaný za apoštolského pronuncia v Indii, a 30. apríla 1985 bol vymenovaný za I. apoštolského pronuncia v Nepále. 13. júna 1990 bol menovaný za nástupcu arcibiskupa Pia Laghiho ako apoštolský pronuncius v Spojených štátoch a stály pozorovateľ Svätej stolice pri Organizácii amerických štátov. Pôsobil aj ako zástupca Svätej stolice pri Svetovej asociácii právnikov.

O niekoľko rokov neskôr spomínal, že keď bol apoštolským nunciom v Spojených štátoch, v roku 1994 dostal telefonát od ženy, ktorá ho varovala pred „mediálnym škandálom“, ak by návšteva pápeža Jána Pavla II. v Spojených štátoch v roku 1995 zahŕňala aj Newark v New Jersey, kde sa arcibiskup Theodore Edgar McCarrick stal predmetom klebiet o nevhodnom správaní seminaristov. Dňa 5. novembra 1998 ho pápež Ján Pavol II. vymenoval za prezidenta Správy dedičstva Apoštolskej stolice na päťročné funkčné obdobie.

## Kardinál
Dňa 21. januára 2001 pápež Ján Pavol II. oznámil plány na povýšenie 37 prelátov na kardinálov na konzistóriu vo februári. Povedal tiež, že na konzistóriu oznámi mená 2 kardinálov, ktorých vymenoval in pectore v roku 1998. Následne 21. januára oznámil mená ďalších 5 kardinálov a prezradil 2 tajne vymenovaných za kardinálov v roku 1998. Na konzistóriu bol vymenovaný za kardinála – diakona s titulárnym kostolom *Santi Angeli Custodi a Città Giardino*.

Po prijatí jeho rezignácie odišiel z funkcie prezidenta Správy dedičstva Apoštolskej stolice a 1. októbra 2002 ho na poste prezidenta nahradil Attilio Nicora. Zúčastnil sa pápežského konkláve v roku 2005 po smrti pápeža Jána Pavla II. na ktorom bol zvolený pápež Benedikt XVI. vlastným menom Joseph Ratzinger.

Ako najdlhšie slúžiaci kardinál-diakon stal sa kardinálom-protodiakonom, teda kardinálom, ktorý vydáva oznámenie Habemus papam po skončení pápežského konkláve, od 1. marca 2008, keď sa kardinál Darío Castrillón Hoyos stal kardinálom-kňazom, do 21. februára 2011.

V rímskej kúrii bol členom:
* Kongregácie pre biskupov
* Kongregácie pre východné cirkvi
* Kongregácie pre evanjelizáciu národov
* Kongregácie pre kauzy svätých
* Pápežskej rady pre interpretáciu legislatívnych textov
* Pápežskej komisie pre Latinskú Ameriku
* Pápežskej komisie pre Vatikánsky mestský štát

O tieto funkcie prišiel po dovŕšení 80. narodenín. Zomrel 5. marca 2022 vo veku 95 rokov vo svojom bydlisku vo Vatikáne v skorých ranných hodinách.

## Referencie

## Pozri aj
* Zoznam kardinálov vymenovaných Jánom Pavlom II.

## Iné projekty

## Zdroj

Kategória:Talianski kardináli
Kategória:Talianski rímskokatolícki biskupi
Kategória:Talianski rímskokatolícki arcibiskupi
Kategória:Talianski rímskokatolícki kňazi
Kategória:Absolventi Pápežskej univerzity Gregoriany
Kategória:Apoštolskí nunciovia v Spojených štátoch
Kategória:Absolventi La Sapienzy